Unionin tuomioistuimen tuomio (toinen jaosto) 19.6.2014 (Supreme Courtin (Irlanti) esittämä ennakkoratkaisupyyntö) – Karen Millen Fashions Ltd v. Dunnes Stores ja Dunnes Stores (Limerick) Ltd
(Asia C-345/13)1
(Asetus (EY) N:o 6/2002 – Yhteisömalli – 6 artikla – Yksilöllinen luonne – Erilainen yleisvaikutelma – 85 artiklan 2 kohta – Rekisteröimätön yhteisömalli – Pätevyys – Edellytykset – Todistustaakka)
Oikeudenkäyntikieli: englanti
Ennakkoratkaisua pyytänyt tuomioistuin
Supreme Court
Pääasian asianosaiset
Kantaja: Karen Millen Fashions Ltd
Vastaaja: Dunnes Stores, Dunnes Stores (Limerick) Ltd
Tuomiolauselma
Yhteisömallista 12.12.2001 annetun neuvoston asetuksen (EY) N:o 6/2002 6 artiklaa on tulkittava siten, että jotta mallin voidaan katsoa olevan luonteeltaan yksilöllinen, asiantuntevan käyttäjän kyseisestä mallista saaman yleisvaikutelman on poikettava asiantuntevan käyttäjän yhdestä tai useammasta aikaisemmasta mallista, erikseen arvioituina, saamasta yleisvaikutelmasta eikä useiden aikaisempien mallien yksittäisten piirteiden yhdistelmästä saamasta yleisvaikutelmasta.
Asetuksen N:o 6/2002 85 artiklan 2 kohtaa on tulkittava niin, että jotta yhteisömalleja käsittelevä tuomioistuin pitää rekisteröimätöntä yhteisömallia pätevänä, kyseisen mallin haltija ei ole velvollinen näyttämään toteen, että malli on mainitun asetuksen 6 artiklassa tarkoitetulla tavalla luonteeltaan yksilöllinen, vaan haltija on vain velvollinen osoittamaan, miten mainittu malli on luonteeltaan yksilöllinen, eli yksilöimään kyseisen mallin sen piirteen tai ne piirteet, jotka haltijan mukaan tekevät siitä luonteeltaan yksilöllisen.
____________
1 EUVL C 260, 7.9.2013.